**Ministru kabineta noteikumu projekta “Grozījumi Ministru kabineta 2017. gada 7. februāra noteikumos Nr. 78 “Dabasgāzes tirdzniecības un lietošanas noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta 2017. gada 7. februāra noteikumu Nr. 78 “Dabasgāzes tirdzniecības un lietošanas noteikumi” (turpmāk – Noteikumi) pārskatīšana nepieciešama, jo spēkā stājušies jauni dabasgāzes sadales sistēmas pakalpojuma tarifi, ar mērķi padarīt dabasgāzes sadales sistēmas izmantošanu efektīvāku.  Noteikumu projekts “Grozījumi Ministru kabineta 2017. gada 7. februāra noteikumos Nr. 78 “Dabasgāzes tirdzniecības un lietošanas noteikumi”” (turpmāk – Projekts) stāsies spēkā vispārējā kārtībā atbilstoši Oficiālo publikāciju un tiesiskās informācijas likumam. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts pēc dabasgāzes sadales sistēmas operatora AS “Gaso” un Ekonomikas ministrijas iniciatīvas, saskaņā ar Enerģētikas likuma 107.panta trešo, piekto un septīto daļu un 109.panta ceturto daļu un Sabiedrisko pakalpojumu regulēšanas komisijas (turpmāk – Regulators) 2018. gada 25. septembra padomes lēmumu Nr. 107 “Par akciju sabiedrības “Gaso” dabasgāzes sadales sistēmas pakalpojuma diferencētajiem tarifiem” (turpmāk – Regulatora lēmums Nr.107). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Projekts izstrādāts, lai nodrošinātu Noteikumu aktualizēšanu un novērstu potenciālās domstarpības, kuras var rasties starp dabasgāzes lietotāju vai gazificētā objekta īpašnieku un dabasgāzes tirgotāju, publisko tirgotāju vai pēdējās garantētās piegādes pakalpojuma sniedzēju, ņemot vērā, ka Regulators ir apstiprinājis jaunus dabasgāzes sadales sistēmas pakalpojuma diferencētos tarifus, kas saskaņā ar Regulatora lēmuma Nr. 107 nolēmuma daļas 2.punktu stājās spēkā 2019.gada 1.janvārī.  Projekta mērķis ir aktualizēt Noteikumus, atbilstoši faktiskajai situācijai un būtiskām izmaiņām dabasgāzes sektorā. No 2019.gada 1.janvāra stājās spēkā jauni dabasgāzes sadales sistēmas pakalpojuma tarifi, kur iekļauta ne tikai tarifa mainīgā, bet arī fiksētā daļa. Projekts papildina esošo Noteikumu redakciju, padarot to konkrētāku un skaidrāku. Noteikumos ieviesta jauna iespēja lietotājiem, kuru gazificētais objekts aprīkots ar telemetrijas sistēmu – samazinātas slodzes pieteikšana jeb pieteiktā slodze. Tās mērķis ir rast iespēju šāda gazificētā objekta lietotājam maksāt mazāk un ietaupīt finanšu līdzekļus, ja tā gazificētajam objektam nav nepieciešama visa maksimālā atļautā slodze.  Projektā plānoti šādi Noteikumu grozījumi:   1. Papildināts Noteikumu 4.punkts, kas paplašina dabasgāzes lietotāja iespējas, nosakot, ka lietotājs var lūgt dabasgāzes sadales sistēmas operatoru ne tikai palielināt, bet arī samazināt atļauto maksimālo slodzi, ja lielākais dabasgāzes daudzums, ko lietotājam nepieciešams izmantot stundā, turpmāk būs atšķirīgs no esošajā dabasgāzes pieslēguma līgumā vai dabasgāzes tirdzniecības līgumā noteiktā. 2. Noteikumi papildināti ar 4.1 punktu, kas noteic to, kādam jābūt tehniski aprīkotam gazificētajam objektam, lai lietotājs varētu pieteikt sadales sistēmas operatoram slodzi, kas mazāka par atļauto maksimālo slodzi gazificētajā objektā (pieteiktā slodze). 4.11. 4.12. un 4.13. apakšpunkts nosaka apstākļus jeb kritērijus, kad lietotājs var pieteikt zemāku slodzi. Šāds mehānisms ir nepieciešams, lai nodrošinātu elastīgus un pēc iespējas ekonomiski izdevīgākus apstākļus dabasgāzes lietotājiem.   Noteikumu 4.1 punktā noteiktās prasības saistītas ar to, kā kontrolēt, vai lietotājs faktiski izmanto pieteikto slodzi tikai objektam, kas ir aprīkots ar ikdienas uzskaites vietu, kur ierīkota telemetrijas sistēma komercuzskaites mēraparātu operatīvo datu automatizētai attālinātai nolasīšanai. Šāds regulējums dod lietotājam iespēju izmantot zemāku slodzi nekā pieslēguma atļautā maksimālā slodze, nemainot pieslēguma tehnisko risinājumu, attiecīgi samazinot arī lietotāja izmaksas par sadales sistēmas pakalpojumu. Lietotājam tiek saglabāta iespēja bez papildu izmaksām atjaunot dabasgāzes pieslēguma līgumā vai dabasgāzes tirdzniecības līgumā noteikto atļauto maksimālo slodzi. Lietotājam noderīgu informāciju par slodzes pieteikšanu sadales sistēmas operators publicē savā tīmekļvietnē, taču gadījumi un kārtība, kādā lietotājs var pieteikt samazinātu slodzi, ietverti 4.1 punktaapakšpunktos. Savukārt 4.2 punkts nosaka slodzes pieteikšanas maksimālo biežumu –vienu reizi gadā, un slodzes pieteikums ir spēkā uz laiku līdz lietotājs lūdz atjaunot maksimālo slodzi. Šāds nosacījums saistīts mērķi neradīt pārlieku lielu administratīvo slogu dabasgāzes sadales sistēmas operatoram.   1. Grozīts Noteikumu 14. punkts, lai nepārprotami palīdzētu sasniegt normas mērķi, proti, ar ļoti minimālu ietekmi uz sabiedrību (aptuveni četri uzņēmumiem gadā – saskaņā ar sadales sistēmas operatora sniegto informāciju) uzlabotu un veicinātu drošumu gazificētajā objektā ar lielu dabasgāzes patēriņu. Nav šaubu, ka Noteikumu 14. punkts nav saistīts ar katra gāzes aparāta jaudu, bet gan gāzes aparātu kopējo jaudu, ja šādi aparāti ir vairāki. 2. Grozīts Noteikumu 26.6. apakšpunkts, nosakot dabasgāzes tirgotājam tiesības, nevis pienākumu izbeigt dabasgāzes tirdzniecības līgumu, ja kļuvis zināms, ka lietotājs ir zaudējis gazificētā objekta īpašuma, lietošanas vai valdījuma tiesības. 3. Noteikumi papildināti ar 31.1 punktu, lai nodrošinātu regulējumu situācijai, kur tiek izbeigts dabasgāzes tirdzniecības līgums, bet lietotājs, visbiežāk nezināšanas dēļ, nav izpildījis Noteikumu 31.3 apakšpunktā noteikto prasību (nodrošināt sadales sistēmas operatoram piekļuvi dabasgāzes apgādes sistēmai gazificētajā objektā, lai pārtrauktu dabasgāzes padevi), bet objektīvi vairs nevar to izpildīt, jo objekts pieder vai objektu izmanto cita persona un iekļūšana objektā atkarīga tikai no šīs personas gribas. Noteikumu 30. punktā un 31. punktā noteiktas darbības, kas lietotājam jāveic, lai izbeigtu dabasgāzes tirdzniecības līgumu. Ja lietotājs nav veicis visas minētajos punktos noteiktās darbības, atbilstoši Noteikumu 32. punktam lietotājs ir atbildīgs par norēķiniem par patērēto dabasgāzi un saņemtajiem sistēmas pakalpojumiem līdz brīdim, kad tiek izbeigts minētais līgums. Tomēr Noteikumos nav regulējuma, kādā veidā līgumu izbeidz, ja lietotājam vairs objektīvi nav iespēju izpildīt Noteikumu 31.3. apakšpunktā noteikto prasību nodrošināt sadales sistēmas operatoram piekļuvi dabasgāzes apgādes sistēmai gazificētajā objektā. Noteikumu 32. punktā noteiktajai lietotāja atbildībai par norēķiniem nevajadzētu pastāvēt neierobežoti ilgi. Jāņem vēra, ka pēc objekta īpašuma vai lietošanas tiesību zaudēšanas lietotājam faktiski vairs var nebūt iespējas nodrošināt sadales sistēmas operatoram piekļuvi dabasgāzes apgādes sistēmai gazificētajā objektā. Savukārt objekta jaunajam īpašniekam vai lietotājam (īrniekam) rodas iespēja lietot dabasgāzi, nenoslēdzot līgumu, bet atbildīgs par norēķiniem joprojām būtu lietotājs, ar kuru līgums nav izbeigts. Noteikumu 100.6. apakšpunkts noteic gazificētā objekta īpašnieka pienākumu par gazificētajā objektā patērētās dabasgāzes norēķiniem un šajos noteikumos lietotājam paredzēto pienākumu izpildi, ja gazificētajā objektā nav noslēgts dabasgāzes tirdzniecības līgums vai tas ir zaudējis spēku. Attiecīgi ar Noteikumu 31.1punktu tiek novērsta situācija, kur īpašnieks vai cita persona, kurai ir tiesības izmantot objektu, ļaunprātīgi liedz sadales sistēmas operatoram piekļuvi gazificētajam objektam. 4. Grozīts Noteikumu 58.punkts, kas nosaka informāciju, ko sadales sistēmas operatoram jāiesniedz dabasgāzes tirgotājam pēc tā pieprasījuma, lai tirgotājs varētu sagatavot dabasgāzes tirdzniecības piedāvājumu vai līgumu. Ņemot vērā Regulatora lēmumā Nr. 107 noteiktās tarifu struktūras izmaiņas, nepieciešams atbilstoši izteikt Noteikumu 58. punktu jaunā redakcijā (papildinot to), lai noteiktu sadales sistēmas operatora pienākumu pēc dabasgāzes tirgotāja pieprasījuma tam sniegt informāciju ne tikai par lietotāja patēriņu, bet arī atļautās slodzes lielumu lietotāja objektos. Lai tirgotājs no sadales sistēmas operatora saņemtu datus par lietotāja dabasgāzes patēriņu, tam ir jāsaņem piekrišana no lietotāja un līdz šim punkts noteica, ka sadales sistēmas operatoram ir tiesības pārliecināties, kā lietotājs ir devis piekrišanu. Šādas sadales sistēmas operatora tiesības rada slogu un papildu procesus gan pašam operatoram, gan arī dabasgāzes tirgotājiem, jo operators var pieprasīt informāciju par visiem klientiem un to dotajām piekrišanām, pieprasot noteiktas formas lietotāju akceptu. Izvērtējot visu pušu ieguvumus un atvieglotos procesus, Ekonomikas ministrijas ieskatā, ir samērīgi veikt plānotos grozījumus dabasgāzes tirgus regulējumā nosakot, ka par lietotāja saņemtās piekrišanas patiesumu un no sadales sistēmas operatora saņemto datu aizsardzību ir atbildīgs tirgotājs. 5. Grozīts Noteikumu 82.2. apakšpunkts, samazinot sadales sistēmas operatora pilnvaras ar mērķi novērst situāciju, kad sadales sistēmas operatora noteiktās kārtības varētu būt pretrunā ar Noteikumu vai citu normatīvo aktu regulējumu, kā arī Regulatora lēmumiem ar kuriem noteikti sadales sistēmas pakalpojumu tarifi. 6. Projektā plānotā Noteikumu 89. punkta redakcija noteic, ka sistēmas operators Noteikumu 87.punktā paredzētā pārkāpuma rezultātā veic pārrēķinu par izlietoto dabasgāzi un sadales sistēmas pakalpojuma tarifu mainīgo daļu dubultā apmērā atbilstoši Noteikumu 88. punktam. Ņemot vērā, ka ar 2019.gadu tiek ieviesta sadales sistēmas pakalpojuma tarifu fiksētā daļa, gadījumos, kad tiek konstatēts Noteikumu 87. punktā minētais pārkāpums, saskaņā ar Noteikumu esošo redakciju pārrēķinu divkāršā apmērā ir tiesības noteikt arī par sadales sistēmas pakalpojuma tarifu fiksēto daļu. Tomēr pārrēķina būtība ir saistīta ar nepieciešamību kompensēt izmaksas par iespējamo neuzskaitīto dabasgāzes patēriņu un dabasgāzes transportēšanu (tarifu mainīgā daļa), nevis dubultot sadales sistēmas operatora ieņēmumus par pieslēguma uzturēšanu. Sistēmas operatora fiksētās izmaksas nav atkarīgas no faktiskā vai prezumētā dabasgāzes patēriņa, tāpēc sadales sistēmas operatoram pārrēķinu būtu pamats veikt par izlietoto dabasgāzi un sadales sistēmas pakalpojumu tarifu mainīgo (nevis mainīgo un fiksēto) daļu dubultā apmērā. Līdz ar to, ja tiek konstatēts patvaļīgs pieslēgums, aprēķina rezultātam papildus pieskaita samaksu par sadales sistēmas pakalpojuma tarifu fiksēto daļu, kas tiek piemērota atkarībā no atļautās slodzes, lai kompensētu sadales sistēmas operatoram negūtos ieņēmumus par sadales sistēmas izmantošanu. Ar piedāvātajiem grozījumiem plānots padarīt šo normu skaidrāku, jo aprēķins izteikts pārskatāmā formā, tāpat kā līdz šim sadales sistēmas operatora veiktais pārrēķins par sadales sistēmas pakalpojumu ir iekļaujams lietotājam izrakstītajā rēķinā, kā tas tiek darīts praksē un kā to paredz normas mērķis. 7. Ievērojot to, ka Projektā ietvertais Noteikumu 4.1punkts paredz lietotāju tiesības izmantot pieteikto slodzi, lai nodrošinātu, ka norēķini par sadales sistēmas pakalpojumiem notiek atbilstoši pieteiktajai slodzei, grozījumi Noteikumu 91. punktā paredz sadales sistēmas operatora pienākumu piemērot tarifu, kas atbilst pieteiktajai slodzei. 8. Noteikumus plānots papildināt ar 91. punktu, lai sniegtu iespēju lietotājiem samazināt savus izdevumus, ja tie patērē zemāku slodzi par maksimālo atļauto slodzi. 9. Ar Projektu paredzēts novērst neprecizitāti Noteikumu 99.3. apakšpunktā, kas pašreizējā redakcijā paredz mājsaimniecības lietotāja pienākumu norēķināties par dabasgāzi dabasgāzes tirgotāja, publiskā tirgotāja vai pēdējās garantētās piegādes pakalpojuma sniedzēja norēķinu kārtībā noteiktajos termiņos un veidos vienīgi par dabasgāzi, taču tajā nav atrunāts, ka mājsaimniecības lietotājiem jāveic arī samaksa par sistēmas pakalpojumiem. Lai novērstu domstarpības par to, ka lietotājam jāmaksā sadales sistēmas tarifa fiksētā daļa, Noteikumu 99.3. apakšpunkts tiek precizēts, skaidri nosakot, ka lietotājam nepieciešams norēķināties ne tikai par patērēto dabasgāzi, bet arī par sistēmas pakalpojumiem, tostarp – maksāt sadales sistēmas tarifa fiksēto daļu. 10. Projektā ietvertais 100.6. apakšpunkts paredz, ka gazificētā objekta īpašnieks ir atbildīgs par gazificētajā objektā patērētās dabasgāzes norēķiniem un Noteikumos lietotājam paredzēto pienākumu izpildi, ja gazificētajā objektā nav noslēgts dabasgāzes tirdzniecības līgums vai tas zaudējis spēku. Gazificētā objekta īpašnieka atbildība par norēķiniem par sniegtajiem sistēmas pakalpojumiem izriet no citu lietotājam paredzēto pienākumu izpildes. Tomēr praksē normas piemērošana rada problēmas sakarā ar dažādām tās satura interpretācijām, kas atsevišķos gadījumos nepamatoti izslēdz īpašnieka atbildību par norēķiniem par sistēmas pakalpojumiem. Tādējādi, lai nodrošinātu normas nepārprotamu un viennozīmīgi interpretējamu formulējumu, nepieciešams skaidri noteikt, ka gadījumā, ja līgums gazificētajā objektā ir zaudējis spēku vai nav noslēgts, īpašnieks atbild ne tikai par norēķiniem par dabasgāzi, bet arī par norēķiniem par sadales sistēmas pakalpojumiem, jo bez šo pakalpojumu nodrošināšanas dabasgāzes piegāde objektā nebūtu iespējama. Noteikumu 100.6. apakšpunktu nepieciešams precizēt arī tāpēc, ka stājās spēkā jaunie sadales sistēmas pakalpojuma diferencētie tarifi un lietotājam (vai attiecīgi – gazificētā objekta īpašniekam) ir pienākums veikt samaksu ne tikai par patērēto dabasgāzi, bet arī par sistēmas pakalpojumiem, kas nodrošina dabasgāzes piegādi līdz gazificētajam objektam. 11. Ar Projektā ietverto Noteikumu 101.1 punktu paredzēts izveidot preventīvu mehānismu – papildu samaksu par pieteiktās atļautās slodzes pārsniegšanu, ko nosaka ar matemātiskas formulas palīdzību. Šādu grozījumu ieviešana nepieciešama, lai dabasgāzes lietotāji ļaunprātīgi neizmantotu slodzes pieteikšanas iespēju, kā arī tie būtu ieinteresēti ievērot pieteikto slodzi un atbilstoši tai patērētu sev nepieciešamo dabasgāzi. Trīskāršs reizinājums nepieciešams preventīvi, taču, salīdzinājumā ar divkāršu reizinājumu, ir pietiekošs, lai, neradītu lietotājam situāciju, kur ir finansiāli izdevīgāk pārkāpt pieteiktās slodzes lielumu un maksāt sodu, nekā pieteikt sev atbilstošu slodzes lielumu.   Līdzīga prakse jau tiek veiksmīgi īstenota arī elektroenerģijas nozarē.   1. Precizēts Noteikumu 160.1. apakšpunkts, ietverot atsauci uz pielīgto norēķinu kārtību, jo norēķinu kārtība attiecībās starp tirgotāju un lietotāju parasti tiek pielīgta līgumā, un tirgotājs to vienpusēji nenosaka, kā tas ir, piemēram, attiecībās starp pēdējās garantētās piegādes pakalpojuma sniedzēju un lietotāju, kurš saņem dabasgāzi pēdējās garantētās piegādes pakalpojuma ietvaros. Lietotājam ir pienākums veikt samaksu par izmantotajiem pakalpojumiem atbilstoši sadales sistēmas pakalpojumu tarifam. 2. Enerģētikas likuma 107.panta otrā un trešā daļa cita starpā noteic, ka saistītais lietotājs ir mājsaimniecības lietotājs, kurš nav izmantojis iespēju kļūt par tirgus dalībnieku un šādam lietotājam dabasgāzes piegādi nodrošina publiskais tirgotājs Ministru kabineta noteiktajā kārtībā par Regulatora noteiktu dabasgāzes cenu. Tā kā līdz šim nepastāvēja sadales sistēmas pakalpojuma diferencētais tarifs ar fiksēto daļu un saskaņā ar Regulatora lēmumu Nr. 107 jaunie tarifi stājās spēkā 2019. gada 1. janvārī, tad ir nepieciešams precizēt Noteikumu 179. punktu, lai būtu iespējams piemērot sadales sistēmas pakalpojumu diferencētā tarifa fiksēto daļu arī saistītajiem lietotājiem atbilstoši jaunajiem tarifiem. |
| 3. | Projekta izstrādē iesaistītās institūcijas un publiskas personas kapitālsabiedrības | Projekta izstrādes gaitā piedalījās Regulators, Tieslietu ministrija, dabasgāzes sadales sistēmas operators AS “Gaso”, dabasgāzes tirgotājs AS “Latvijas Gāze” un AS “Latvenergo”. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz sadales sistēmas operatoru AS “Gaso”, dabasgāzes tirgotājiem un dabasgāzes lietotājiem, tostarp, saistītajiem lietotājiem un lietotājiem, kuri vēlas izbeigt ar tirgotāju slēgto līgumu.  Projekts attiecas arī uz lietotājiem, kas nav mājsaimniecības lietotāji un savā gazificētajā objektā, kas ir rūpnieciska vai publiska būve ir uzstādījuši vienu vai vairākus dabasgāzes aparātus ar kopējo siltuma jaudu virs 130 kW. |
| 2. | Tiesiskā regulējuma ietekme uz tautsaimniecību un administratīvo slogu | Projekts neietekmē tautsaimniecību un nepalielina administratīvo slogu.  Ietvertās normas, piemēram, Noteikumu 58. punkts (jaunajā redakcijā) samazina administratīvo slogu, īpaši dabasgāzes sadales sistēmas operatoram. Nav negatīvas ietekmes uz Nacionālā attīstības rādītājiem mikrolīmenī vai makrolīmenī, nav negatīvas ietekmes uz konkurenci, vidi, veselību, kā arī nevalstiskajām organizācijām.  Saskaņā ar Projektā ietverto Noteikumu 58. punktu (jaunajā redakcijā) dabasgāzes sadales sistēmas operatoram administratīvais slogs samazinās, jo tam vairs nav jāuztur procesi, procedūras un cilvēkresursi, kas veic darbības, lai izpildītu līdz šim Noteikumu 58. punktā noteiktās prasības pārliecināties saņemtās informācijas (piekrišanas) patiesumu. Projektā ietvertie grozījumi skaidri noteic, ka par godīgu informācijas ieguvi un drošu datu apstrādi atbildīgs ir dabasgāzes tirgotājs. Tā kā tirgotājam arī līdz šim bija jānodrošina šāda datu drošība un godīga ieguve, tad papildu slogs netiek radīts.  Tā kā Projekts attiecas arī uz lietotājiem, kas nav mājsaimniecības lietotāji un savā gazificētajā objektā, kas ir rūpnieciska vai publiska būve ir uzstādījuši vienu vai vairākus dabasgāzes aparātus ar kopējo siltuma jaudu virs 130 kW (Noteikumu 14. punkts), iespējama ietekme aptuveni četriem uzņēmumiem gadā. Piemēram, objektā, kurā ir divi katli, kas patērē dabasgāzi ar jaudu 100 kW katrs (kopā 200 kW), nepārprotami nepieciešams nodrošināt atbildīgo par gāzes saimniecību. Šāda minimāla ietekme uz sabiedrību radītu drošuma uzlabojumu, kas ir īpaši būtisks apdzīvotās vietās. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā”, lai informētu sabiedrību par projektu un dotu iespēju izteikt viedokli, projekts pirms tā iesniegšanas Valsts sekretāru sanāksmē viedokļu sniegšanai ievietots Ekonomikas ministrijas mājaslapā:  <https://em.gov.lv/lv/par_ministriju/sabiedribas_lidzdaliba/diskusiju_dokumenti/energijas_tirgus_un_infrastruktura/>  un  Ministru kabineta tīmekļa vietnē:  <https://www.mk.gov.lv/content/ministru-kabineta-diskusiju-dokumenti> |
| 2. | Sabiedrības līdzdalība projekta izstrādē | Informācija par Projektu 2018.gada 21.novembrī ir ievietota Ekonomikas ministrijas mājaslapas sadaļā “Sabiedrības līdzdalība”[[1]](#footnote-1) un Ministru kabineta mājaslapā sadaļā “Ministru kabineta diskusiju dokumenti”[[2]](#footnote-2).  Saskaņošanas procesā piedalījās arī Tieslietu ministrija, Finanšu ministrija, Latvijas Darba devēju konfederācija, Regulators, AS “Latvenergo”, AS “Gaso”, AS “Latvijas Gāze”, Latvijas Brīvo arodbiedrību savienība. |
| 3. | Sabiedrības līdzdalības rezultāti | Paziņojumā par sabiedrības līdzdalību, kas tika publicēts Ekonomikas ministrijas mājaslapā, bija ietverts aicinājums sniegt viedokli līdz 2018.gada 4.decembrim, saglabājot sabiedrībai iespējas iepazīties ar Projektu un sniegt viedokli visā tā izstrādes laikā. Komentāri par Projektu (līdz 2019. gada 22. jūlijam) no sabiedrības puses (neieskaitot saskaņošanas procesā iesaistītās puses) netika saņemti.  Atsaucoties uz Valsts sekretāru sanāksmē izsludināto projektu (VSS-1210), papildus savus priekšlikumus Projektam sniedza divi dabasgāzes tirgotāji AS “Latvenergo” un AS “Latvijas Gāze”, kuri aktīvi iesaistītājās arī tālākā starpinstitūciju saskaņošanas procesā. Ar AS “Latvenergo” tika panākta vienošanās par saistošu jautājumu skatīšanu nākotnē, kamēr šo grozījumu ietvaros darbs notiek ar grozījumiem, kas pārsvarā ietver sadales sistēmas pakalpojuma tarifu jautājumu un AS “Latvenergo” konkrēto grozījumu ietvaros vairs neiesaistās.  Kopumā projektu atbalsta visas iesaistītās puses, taču tika saņemti arī iebildumi un priekšlikumi.  Saskaņošanas procesa rezultātā Projektu bez iebildumiem atbalsta Finanšu ministrija, Regulators, Tieslietu ministrija (ar priekšlikumiem), Latvijas Brīvo arodbiedrību savienība.  AS “Latvijas Gāze” un AS “Gaso” ir vairāki iebildumi, savukārt Latvijas Darba devēju konfederācija, pārstāvot AS “Latvijas Gāze” un AS “Gaso” intereses, neatbalsta divu Projektā ietverto punktu redakcijas, kuras galvenokārt skar sadales sistēmas operatoru, atsakoties no sadales sistēmas operatora pienākuma publicēt sadales sistēmas pakalpojumu izmantošanas kārtību. Iebildumi saistīti arī ar definīciju maiņu, pienākumu veikt izmaiņas dabasgāzes pieslēguma un dabasgāzes tirdzniecības līgumā slodzes palielināšanas vai samazināšanas gadījumā, kā arī pašu slodzes samazināšanas procedūras iekļaušanu Projektā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Dabasgāzes sadales sistēmas operators AS “Gaso”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs institucionālo struktūru, kā arī iesaistīto institūciju funkcijas, uzdevumus un cilvēkresursus. |
| 3. | Cita informācija | Nav |

Ekonomikas ministrs R. Nemiro

Vīza:

Valsts sekretāra vietā –

Valsts sekretāra vietnieks E. Valantis

Ance Ansone 67013001

Ance.Ansone@em.gov.lv

1. <https://em.gov.lv/lv/par_ministriju/sabiedribas_lidzdaliba/diskusiju_dokumenti/energijas_tirgus_un_infrastruktura/> [↑](#footnote-ref-1)
2. <https://www.mk.gov.lv/content/ministru-kabineta-diskusiju-dokumenti> [↑](#footnote-ref-2)